b'\n_START_ARTICLE_\nNiko Sepp\xc3\xa4l\xc3\xa4\n_START_SECTION_\nUra\n_START_PARAGRAPH_\nSepp\xc3\xa4l\xc3\xa4 on Helsingin IFK:n oma kasvatti. H\xc3\xa4n aloitti kuitenkin j\xc3\xa4\xc3\xa4kiekkoilun Helsingin J\xc3\xa4\xc3\xa4kiekkoklubissa (HJK). Siirtyi  juniorina sittemmin Jokereihin kahdeksi kaudeksi, ennen kuin teki paluun HIFK:hon. Sepp\xc3\xa4l\xc3\xa4 pelasi kaudella 2013\xe2\x80\x932014 seuran C-nuorten lis\xc3\xa4ksi my\xc3\xb6s nelj\xc3\xa4 ottelua lainalla Kiekko-Vantaan C-nuorissa. Kaudeksi 2014\xe2\x80\x932015 h\xc3\xa4n palasi HIFK:hon ja siirtyi seuran B-nuoriin. Sepp\xc3\xa4l\xc3\xa4 pelasi kauden aikana my\xc3\xb6s viisi ottelua lainalla Grankulla IFK:n B-nuorissa. Kaudella 2015\xe2\x80\x932016 h\xc3\xa4n oli HIFK:n B-nuorten varakapteeni ja joukkueen tehokkain puolustaja tehoilla 7+17=24, joilla Sepp\xc3\xa4l\xc3\xa4 jakoi koko B-nuorten SM-sarjan puolustajien pistep\xc3\xb6rssin seitsem\xc3\xa4nnen sijan Tapparan Juhani H\xc3\xa4llin kanssa._NEWLINE_Kaudella 2017\xe2\x80\x932018 Sepp\xc3\xa4l\xc3\xa4 toimi HIFK:n A-nuorten varakapteenina. H\xc3\xa4n oli tehoilla 14+26=40 joukkueen tehokkain puolustaja, toiseksi paras maalintekij\xc3\xa4 Teemu Engbergin kanssa edell\xc3\xa4\xc3\xa4n vain Joel Kerkk\xc3\xa4nen sek\xc3\xa4 kolmanneksi paras pistemies. Sepp\xc3\xa4l\xc3\xa4 voitti koko A-nuorten SM-liigan puolustajien pistep\xc3\xb6rssin sek\xc3\xa4 jakoi puolustajien maalip\xc3\xb6rssin voiton HPK:n Paavo Tynin kanssa. H\xc3\xa4n voitti my\xc3\xb6s HIFK:n sis\xc3\xa4isen tehotilaston lukemalla +30, joilla Sepp\xc3\xa4l\xc3\xa4 voitti koko runkosarjan puolustajien tehotilaston. H\xc3\xa4n voitti kauden p\xc3\xa4\xc3\xa4tteeksi A-nuorten SM-pronssia._NEWLINE_Hein\xc3\xa4kuussa 2018 NHL-varaamaton Sepp\xc3\xa4l\xc3\xa4 osallistui Minnesota Wildin kehitysleirille. Ennen t\xc3\xa4t\xc3\xa4, toukokuussa 2018 h\xc3\xa4n teki HIFK:n kanssa kolmivuotisen SM-liigasopimuksen. Sepp\xc3\xa4l\xc3\xa4 teki miesten p\xc3\xa4\xc3\xa4sarjadebyyttins\xc3\xa4 Mestarien liigan toisella kierroksella 2. syyskuuta 2018 vieraissa italialaista HC Bolzanoa vastaan. H\xc3\xa4net merkittiin HIFK:n seitsem\xc3\xa4nneksi puolustajaksi. Sepp\xc3\xa4l\xc3\xa4 sai ottelussa j\xc3\xa4\xc3\xa4aikaa 11.03 minuuttia ja h\xc3\xa4n ker\xc3\xa4si teholukeman -1. Ottelu j\xc3\xa4i Sepp\xc3\xa4l\xc3\xa4lle kauden ainoaksi sarjaotteluksi HIFK:n miesten joukkueessa. Muutamaa viikkoa my\xc3\xb6hemmin seura lainasi h\xc3\xa4net toistaiseksi voimassa olevalla sopimuksella yhteisty\xc3\xb6seuraansa, Mestis-joukkue Jokipoikiin. Sepp\xc3\xa4l\xc3\xa4 pelasi siell\xc3\xa4 kauden loppuun ja teki tulokaskautensa aikana 47 runkosarja- ja viidess\xc3\xa4 playoff-ottelussa tehot 2+6=8.'